section_heading: Kratak sadržaj
paragraph_text: Domagoj Krugman, glavni lik romana, običan je taksist u Melbourneu, koji je s roditeljima emigrirao iz Jugoslavije za ranog djetinjstva. Živi monotonim životom provodeći vrijeme razvozeći poslovne i manje poslovne ljude u svom taksiju, u slobodno vrijeme gledajući brodove kako isplovljavaju iz obližnje luke. Međutim, sve se mijenja kada jednog dana upoznaje pustolova Charliea, kojemu je glavna zanimacija ugodan provod. Charlie mu da ime Fangio te ga nenadano vodi na nezaboravno putovanje prema zapadu, bez pripreme, bez novaca i bez cilja. Tako njih dvoje krenu na dugo putovanje, napuštajući Australiju, usmjereni strogo na zapad. Iz Australije odlaze u Tajland, zatim u Tursku (usput pokupivši novog suputnika Tayfuna) odakle odlaze u Beograd te, konačno dolaze u Zagreb, Domagojev rodni grad, prepun uspomena i sjećanja. Ne zadržavajući se predugo nastavljaju na zapad u Hondi, preko Njemačke i Francuske sve do Barcelone. Ondje ih napušta Tayfun, a oni odlaze u London. Ondje se razdvajaju kako bi sakupili novac za nastavak putovanja (opet prema zapadu). Domagoj upoznaje lijepu kazališnu glumicu Lunu u koju se zaljubljuje. Žive zajedno nešto više od godinu dana, ali Luna jednog dana odlazi zbog kazališne karijere. Domagoj je znao da će jednog dana doči do toga, ali svejedno mu je to teško palo. Nedugo potom, vrača se Charlie da bi nastavili put na zapad. Put nastavljaju prema New Yorku (kao i obično, švercali su se), gdje se nakratko zadržavaju. Domagoj otkrije da je Luna dobila glavnu ulogu u kazališnom komadu Chicago, a Charlie uspijeva naći novog suputnika Freda u čijem će društvu (i Cadilacu) nastaviti putovanje prema zapadu, ovoga puta prema Los Angelesu, gdje se upoznaju s Bobom Dylanom osobno (i s njim popuše joint). Nakon toga, vračaju se na točku s koje su krenuli- Australija. I time završavaju svoje putovanje.